KIRJALLINEN KYSYMYS E-2866/01 esittäjä(t): Jonas Sjöstedt (GUE/NGL) komissiolle. Ruotsin kalastuselinkeinon uhka.



Virallinen lehti nro 205 E , 29/08/2002 s. 0010 - 0011



KIRJALLINEN KYSYMYS E-2866/01 esittäjä(t): Jonas Sjöstedt (GUE/NGL) komissiolle (17. lokakuuta 2001) Aihe: Ruotsin kalastuselinkeinon uhka Dioksiinin raja-arvoja koskeva komission ehdotus voi muodostua kuoliniskuksi Ruotsin kalastuselinkeinolle. Ruotsin kalastusviranomaisten mukaan ehdotuksesta seuraa todennäköisesti täydellinen myyntikielto Itämerestä pyydetylle lohelle ja ankeriaalle. Vaaravyöhykkeessä on myös Itämerestä pyydetyn sillin ja silakan myynti kuluttajille. Pahimmassa tapauksessa pari tuhatta kalastajaa voi menettää työpaikkansa. Ruotsin kanta asiassa on, että raja-arvoja voidaan toki ottaa käyttöön, mutta ne tulevat liian aikaisin. Asialle ei ole vielä riittäviä tieteellisiä perusteita, eikä asiassa pidä toimia hätiköidysti. Onko komissio arvioinut, miten kalojen sisältämän dioksiinin raja-arvoja koskeva ehdotus vaikuttaa Ruotsin työllisyystilanteeseen? David Byrnen komission puolesta antama vastaus (15. tammikuuta 2002) Komissio on tietoinen siitä, millaisia vaikutuksia kalojen sisältämiä enimmäismääriä koskevilla toimilla voi olla kalastusalaan. Ongelmaa on kuitenkin pohdittava mahdollisten taloudellisten vaikutusten lisäksi myös muista näkökohdista, kuten kansanterveyden kannalta. Komissio ehdotti 28. elokuuta 2001 dioksiinin enimmäismääriä koskevia toimenpiteitä(1) osana yleisstrategiaa, jolla pyritään vähentämään dioksiinien esiintymistä ympäristössä, elintarvikkeissa ja rehuissa. Komission tärkein tavoite on suojella kansanterveyttä vähentämällä ihmisten altistumista dioksiineille ja dioksiinin kaltaisille polyklooribifenyyleille (PCB-yhdisteille). Toimenpiteet, joilla vähennetään ihmisten altistumista elintarvikkeiden kautta, ovat perusteltuja siksi, että huomattava osa Euroopan väestöstä nauttii dioksiineja enemmän kuin elintarvikealan tiedekomitean asettaman siedettävän viikkosaannin määrän. Ehdotusten sosioekonominen vaikutus on myös otettu huomioon, mutta on selvää, että se ei voi olla etusijalla tieteellisiin lausuntoihin perustuvaan ihmisten terveyden suojelun tarvittavaan tasoon nähden. Neuvosto antoi 29. marraskuuta 2001 neuvoston asetuksen (EY) N:o 2375/2001(2) tiettyjen elintarvikkeissa olevien vieraiden aineiden enimmäismäärien vahvistamisesta annetun komission asetuksen (EY) N:o 466/2001 muuttamisesta. Tässä asetuksessa vahvistetaan dioksiinien ja furaanien enimmäismäärät useille elintarvikkeille, kuten kaloille ja kalataloustuotteille ja niistä valmistetuille tuotteille. Neuvosto myönsi Suomelle ja Ruotsille vuoden 2006 loppuun asti määräaikaisen poikkeuksen enimmäismäärien soveltamisesta kaloihin, jotka ovat peräisin Itämeren alueelta ja jotka on tarkoitettu kulutettaviksi kyseisellä alueella. Komissio hyväksyi tämän poikkeuksen seuraavien seikkojen perusteella: - Erittäin monet Itämeren rasvaisista kaloista ylittävät dioksiinille asetetun enimmäismäärän, mistä syystä ne jouduttaisiin poistamaan ruotsalaisten ja suomalaisten ruokavaliosta. - Kalan poistamisella ruokavaliosta saattaa olla kielteisiä terveysvaikutuksia Ruotsissa ja Suomessa, sillä - Itämereltä pyydettävät kalat ovat kyseisten maiden ikääntyneiden suurin D-vitamiinin lähde; D-vitamiinin saanti on erityisen tärkeää pohjoisilla alueilla, joilla on vain vähän auringonvaloa; - Itämereltä pyydettävät kalat jouduttaisiin korvaamaan halvoilla lihapaloilla, jotka sisältävät suuria määriä kovaa rasvaa, joka lisää sydän- ja verisuonitautiriskiä; - suomalaiset ja ruotsalaiset eivät yleensä ottaen altistu korkeammille dioksiinimäärille kuin muut eurooppalaiset; - Suomessa ja Ruotsissa on käytössä järjestelmä sen varmistamiseksi, että kuluttajat saavat yksityiskohtaista tietoa ruokavaliosuosituksista, jotka koskevat Itämereltä pyydettävien kalojen kulutukselle asetettuja rajoituksia; siten alttiit väestöryhmät voivat välttää mahdolliset terveysriskit; - Suomi ja Ruotsi valvovat tehokkaasti dioksiinin esiintymistä Itämereltä pyydettävissä kaloissa ja raportoivat vuosittain asiaa koskevista tuloksista ja toimista, jotta ihmiset altistuisivat mahdollisimman vähän kyseisen alueen kaloissa esiintyvälle dioksiinille. (1) KOM(2001) 495 lopullinen. (2) EYVL L 321, 6.12.2001.